Uber-kapers verskyn in hof | Netwerk24
Deur Christiaan Du Plessis 19 Mei 2018 09:41
Twee mans wat daarvan aangekla word dat hulle in Februarie 'n Uber-bestuurder gekaap het, het Vrydag in die landdroshof in Ntuzama naby Durban verskyn.
Die hof voer aan die twee verdagtes, onderskeidelik 27 en 29 jaar oud, het op 3 Februarie die bestuurder (34) in KwaMashu naby Durban gekaap.
Die polisie sê die bestuurder was 00:30 besig om 'n passasier daar te gaan aflaai. Die passasier het die bestuurder glo gevra om langs 'n groep mans te stop.
Een van dié mans het 'n geweer op hom gerig. Hulle het hom beroof en die Uber-voertuig gekaap.
Volgens die polisie het die rowers die bestuurder na 'n kitsbank gevat en hom gedwing om 'n onbekende bedrag geld te trek.
Die twee verdagtes wat in hegtenis geneem is, word glo verbind aan ander voorvalle waar Uber-bestuurders gedurende April in KwaMashu, Greenwood Park en Sydenham gekaap is.
In April is 'n Uber-bestuurder in Mitchells Plain naby Kaapstad doodgeskiet. Hy moes twee mans in Goodwood gaan oplaai. Hulle het hom in die nek geskiet en sy selfoon beroof.